2 sterf in kettingbotsingParamedici op die toneel. Foto: Verskaf Minstens tien mense is beseer en twee is dood toe drie voertuie Saterdagoggend op die N6 in die Vrystaat gebots het. Werner Vermaak, woordvoerder van ER24, het gesê die botsing het omstreeks 05:00 sowat 25 km buite Reddersburg plaasgevind. “Paramedici van ER24, die Vrystaatse nooddienste, die brandweer en ander ambulansdienste is na die toneel ontbied waar die wrakke van die voertuie en wrakstukke regoor die snelweg aangetref is,” het Vermaak gesê. “Die bestuurder van een van die voertuie en ŉ baba is met noodlottige beserings aangetref. Niks kon vir hulle gedoen word nie en hulle is op die toneel dood verklaar.” Vermaak het gesê minstens tien ander mense het van geringe tot matige beserings opgedoen. Die mense is op die toneel behandel en na verskeie hospitale geneem vir mediese behandeling en waarneming. ŉ Gedeelte van die snelweg was vir ŉ geruime tyd vir verkeer gesluit. Die oorsaak van die botsing is onbekend en word ondersoek.